hvidblomme
Hvidblomme, Leucojum, slægt af løgplanter i narcisfamilien med to arter udbredt fra Vesteuropa og Marokko til Iran; kaldes undertiden dorothealilje.
Hvidblomme har løg med tørre løgskæl yderst og kødede løgskæl dannet af de nedre dele af løvbladene inderst og er nært beslægtet med vintergæk (Galanthus). Begge slægter har en til få hvide blomster, som regel med grønne tegninger og anbragt på et blomsterskaft med et endestillet hylsterblad. Hos hvidblomme er alle seks blosterblade (se bloster) næsten lige lange, mens de indre blosterblade er kortere end de ydre hos vintergæk.
I Danmark dyrkes arterne dorothealilje (Leucojum vernum), der ikke sjældent forvildes til krat og løvskove, og sommer-hvidblomme (L. aestivum), der meget sjældent træffes forvildet langs åer.